Count Raven (band)

Count Raven er et svensk episk doom/heavy metal-band startet i 1987, opprinnelig under navnet Stormvarning.

Stilmessig ligger bandet i samme terreng som Black Sabbath og Pentagram, og vokalist Dan Fondelius blir gjerne sammenlignet med Ozzy Osbourne.

Fra 1990 til 1996 ga bandet ut fire studioalbum, før de ble oppløst i 1998. I 2003 gjenforentes de, og i 2009 ga de ut sitt femte album, Mammons War. Etter en ny pause kom deres sjette album, The Sixth Storm, i 2021.

 Historie 
Bandet ble dannet i 1987 av vokalist Christian «Chritus» Linderson, gitarist Dan «Fodde» Fondelius, bassist Tommy «Wilbur» Eriksson og trommeslager Christer «Renfiled» Pettersson, under navnet Stormvarning. Bandet turnerte intenst men fikk ikke kontrakt med noe selskap – Fondelius uttalte i et intervju at han mente dette skyldtes at de sang på svensk, noe som var helt utenfor tidsånden på tida. 

I 1989 endret de navn til Count Raven, og året etter slapp de sitt debutalbum, Storm Warning. Materialet på plata var skrevet under tida som Stormvarning, men de endret tekstene til engelsk. Albumet fikk gode anmeldelser i europeisk metalpresse, og bandet turnerte i Europa med det amerikanske bandet Saint Vitus. Etter krangling og uenigheter på denne turneen forlot Linderson bandet for å bli med nettopp i Saint Vitus, og gitarist Fondelius tok over som vokalist. Med ham i front ga bandet ut Destruction of the Void i 1992, en utgivelse som ble kåret til “Årets Doom Album” av Rock Hard. Året etter kom deres tredje album, High on Infinity, før bandet tok en treårig pause.

I 1996 returnerte de med Messiah of Confusion. Albumet reflekterte bandets kritiske syn på samfunnet, og trommeslager Christer Pettersson forklarte at albumtittelen stammet fra kallenavnet til deres bassist, men at det også speilet en verden full av "forvirringens messiaser". Albumet fikk gode kritikker og spilletid på amerikanske radiostasjoner.

Count Raven var på dette tidspunktet svært misfornøyde med Hellhound Records, og mente at de svindlet bandet for store beløp. Etter å ha kranglet et par år for å komme seg ut av kontrakten ble bandet oppløst i 1998.

I 2001 bidro de med musikk til skrekkfilmen I Am Vengeance, med én låt kreditert Count Raven, og flere andre kreditert Dan Fondelius.

 Gjenforening (2003–2005) 
Count Raven ble gjenforent i 2003, og spilte en rekke konserter de neste par årene, blant annet på Wacken Open Air i 2005. Denne inkarnasjonen resulterte ikke i noen plateutgivelser.

 Bandutskiftninger, nyutgivelser (2006–) 
Etter manglende entusiasme fra de to andre medlemmene for videre platejobbing, hyret Fondelius i 2006 inn Fredrik Jansson (eks-Abramis Brama) på bass og Jens Bock på trommer. Disse tre dannet besetningen for Count Ravens femte album, Mammons War (2009), produsert av Zeb King.

Bandet består siden 2016 av trioen Fondelius, Bock og bassist Samuel Cornelsen – som også styrer bandets offisielle Facebookside.

I 2018 signerte Count Raven kontrakt med Metal Blade Records om nyutgivelser av deres fire første album, remastret av Patrick W. Engel.

I 2021 – tolv år etter forrige utgivelse – kom deres sjette studioalbum, The Sixth Storm. Innspillingsperioden strakk seg over mer enn tre år på grunn av den krevende Covid19-situasjonen samt en pause da Fondelius' kone ble syk og senere døde. Albumet ble mixet av Marduks gitarist, Magnus «Devo» Andersson. 

 Medlemmer 

 Nåværende medlemmer 

 Dan «Fodde» Fondelius – gitar, keyboard, vokal (1989–1998, 2003–)
 Jens Bock – trommer (2006–2009, 2011–)
 Samuel Cornelsen – bass, keyboards (2016–)

 Tidligere medlemmer 

 Tommy «Wilbur» Eriksson – bass (1989–1998, 2003–2006, 2011–2016)
 Christer «Renfiled» Pettersson – trommer (1989–1998, 2003–2006)
 Christian «Chritus» Lindersson – vokal (1989–1992)
 Fredrik Jansson – bass (2006–2011)
 Patrick Lundin – trommer (2009–2011)

Diskografi

 Album 
 1990: Storm Warning (Hellhound Records)
 1992: Destruction of the Void (Hellhound Records)
 1993: High on Infinity (Hellhound Records)
 1996: Messiah of Confusion (Hellhound Records)
 2009: Mammons War (I Hate Records)
 2021: The Sixth Storm (I Hate Records)

 EP, singler 

 1989: Indignus Famulus – 11-spors demo
 2010: Wolfmoon / Wedded To Grief – split-singel med Griftegård (Ván)

 Medvirker på 

 2001: I Am Vengeance (soundtrack) – med låta «Scream» (MeteorCity)

 Referanser 

Kategori:Svenske doom metal-band